SA polisievrou vas in HongkongBusiswe Zungu. Foto: Facebook Maj. Thulani Zwane, woordvoerder van die polisie, het bevestig dat sers. Busisiwe Zungu (36) by die Hongkong Internasionale-lughawe in hegtenis geneem is vir beweerde betrokkenheid by dwelmhandel. Zwane het gesê ŉ interne ondersoek is van stapel gestuur maar kon geen verdere besonderhede verskaf nie. Nelson Kgwete, woordvoerder van die departement van internasionale betrekkinge en samewerking, het gesê die departement stel ondersoek in. “Ek het my kollegas in Hongkong versoek om ondersoek in te stel na die bewerings en ŉ verslag saam te stel,” het hy gesê. Volgens ŉ berig in The Mercury het Zungu by die Durbanse hawe as polisiebeampte gewerk en is sy die besturende direkteur van ŉ kleremaatskappy. Volgens die berig het Zungu al verskeie kere na Hongkong gereis om voorraad te koop vir haar besigheid.